text: Quant Cléomadès l'entendi,
   Pitié l'en prist. Lors respondi.
   — "Seignour," fait il, "ci sui venus,
   Mais ne sui pas si pourveüs
   Folio33v	
   Que je fusse, se je seüsse
   K'en tel point trouver vous deüsse.
   Mais, tant com valoir vous porrai,
   À ce tant pou de gent que j'ai,
   Vous aiderai à mon povoir
   De cuer et de cors et d'avoir ;
   Car la terre où je fui norris
   Devroie je moult à envis
   Veöir honnir ne abaissier,
   Se de riens li povoie aidier.
   Ne sai que je plus vous en die;
   Car en moi ne remanra mie
   Que Grece, où fui norri soué,
   PageV01P265
   Perde la grant honnesteté
   Qu'ele a, et la haute noblece.
   Mais or couvient que sans perece
   Soit emprise ceste besoigne,
   Et que chascuns nuit et jour soigne
   Par quoi très bien soit pourveüs,
   Si que tost soit seure corus
   Cis rois qui vous cuide honnir
   Et vostre pays asservir;
   Car li hom qui pert sa franchise
   À moult s'onnour arriere mise."
  